<classify> MMOJA wa wasichana watatu wa Uingereza waliotoroka kwao na kujiunga na wana mgambo wa Dola la Kiislam nchini Syria ISIS, Shamima Begum 19 anataka kurudi nyumbani kutokana na kile alichosema amechoshwa na maisha ya vita.Katika mahojiano na gazeti la The Times, Shamima mwenye ujauzito wa miezi tisa, amesema sababu nyingine ya kutaka kurudi nchini ni hofu ya usalama wa mtoto anayetarajia kujifungua wakati wowote. Hata hivyo, serikali ya Uingereza imesema haiwezi kuhatarisha maisha ya Waingereza kwa kujaribu kumrudisha binti huyo ambaye sasa yuko katika kambi ya wakimbizi Kaskazini mwa Syria.Binti huyo ambaye aliondoka nchini hapa akiwa na umri wa miaka 15, hofu juu ya usalama wa mtoto atakayezaliwa inatokana na kile alichoeleza kuwa watoto wake wawili aliojifungua akiwa uhamishoni Syria, walifariki katika umri tofauti. Februari 2015, Shamima na wenzake wawili, waliondoka nchini kwao na kwenda Syria. Akiwa na wenzake, Amira Abase akiwa na umri wa miaka 15 na Kadiza Sultana aliyekuwa na miaka 16 walisafiri kutoka London kwenda Istanbul Februari 17.Baada ya kufika mji wa Raqqa ambao ndiyo makao makuu ya ISIS, wasichana hao waliwekwa kwenye nyumba moja kabla ya Shamima kuolewa na mpiganaji Mholanzi, Yago Riedijk anayemzidi miaka 12. Mimi siyo yule yule mjinga, mwanafunzi mwenye umri wa miaka 15 aliyekimbia kutoka Bethnal Green miaka minne iliyopita, alisema akiwa katika kambi ya wakimbizi ya al-Hawl iliyopo Kaskazini Mashariki mwa Syria.Vikosi vya upiganaji vya Syria vikisaidiwa na Marekani viliteka eneo la Raqqa Oktoba 2017 na kufanya wapiganaji hao wa ISIS kwenda maeneo mengine ya nchi hiyo yaliyo karibu na mpaka wa Irak. Binti huyo alisema kuwa marafiki zake - Kadiza Sultana na Amira Abase pia waliolewa na wapiganaji wa kigeni wa ISIS. Sultana aliripotiwa kuwa alifariki mwaka 2016 katika mashambulizi ya anga yaliyofanyika Raqqa. Shamina alisema Abase inawezekana bado yuko hai. Hata hivyo, binti huyo alimwambia mwandishi wa habari wa gazeti la Times, Anthony Loyd, kwamba hajuti kujiunga na wapiganaji hao.Alisema akiwa chini ya ISIS, aliishi maisha ya kaiwada licha ya kushuhudia vichwa vya waliochinjwa ndani ya mapipa ya uchafu na kulazimishwa kuzingatia kanuni za kundi hilo. Ingawa alisema hajuti, binti huyo alisema hana matumaini kwani wapiganaji hao wanaendelea kupungua. Alisema familia yake ilihamia katika bonde la Euphrates baada ya ISIS kukabiliwa na kisha kuwasili kwenye himaya yao katika Kijiji cha Baghuz katika Jimbo la Deir Az Zor.Anasema baada ya vifo vya watoto wake; wa kike mwenye mwaka mmoja na wa kiume mwenye miezi mitatu, alihama wakati mumewe akiwa amezingirwa na vikosi vya wapiganaji wa Syria. Niliogopa kwamba huyu mtoto niliyekaribia kujifungua atakufa kama wanangu wengine kama nitaendelea kubaki hapa hivyo nilihama the caliphate... sasa ninachotaka tu ni kurudi nyumbani Uingereza, alisema.Akizungumza na ITV News, dada wa binti huyu, Reenu Begum ameomba serikali ya Uingereza kumkubalia ndugu yake kurudi nchini. Ni mjamzito na yuko katika mazingira magumu na ni muhimu tukamtoa kwenye kambi ya al-Hawl na kurudisha nyumbani haraka iwezekanavyo...tuna matumaini serikali ya Uingereza itamrudisha nyumbani, alisema Reenu. Abase Hussen ambaye ni baba wa Amira, alieleza kufurahishwa na taarifa hizo na akaomba serikali ya Uingereza imrudishe Shamima pamoja na binti yake. Alisema kauli ya binti yake ya kutaka kurejea nchini imeipa familia matumaini.Hata hivyo inasemekana kwamba endapo binti huyo atarudi anaweza kukumbana na mashitaka nchini hapa. Awali, Waziri wa Ulinzi, Ben Wallace aliiambia Shirika la Utangazaji la Uingereza BBC kwamba hawawezi kuhatarisha maisha ya Waingereza kwa kujaribu kumrudisha binti huyo ambaye sasa yuko katika kambi ya wakimbizi Kaskazini mwa Syria.Wallace alisema kwa Muingereza yeyote aliyekwenda Syria kujiunga au kusaidia shughuli za ugaidi ajiandae kuulizwa, kuhojiwa na kushitakiwa atakaporudi Uingereza. Alisema hakuna msaada wa kibalozi ndani ya Syria na kusisitiza kuwa hawezi kujaribu kumuokoa binti huyo. Siwezi kuweka mashakani maisha ya Waingereza kwa kumtafuta gaidi au mtu aliyewahi kuwa gaidi, alisema.Shamina na wenzake Amira na Kadiza wote wakiwa marafiki, walipitia kiwanja cha ndege cha Gatwick kwenda Uturuki baada ya kuwaambia wazazi wao kwamba wanakwenda matembezini. Baadaye walivuka mpaka na kwenda Syria. Walipofika Raqqa; kwenye ngome ya ISIS, Shamima aliishi kwenye nyumba moja pamoja na mabinti wengine waliosubiri kuolewa.Taarifa za uhakika zinasema nyumba za wageni walizofikishwa zilitumika kwa ajili ya kuwabadili fikra zao kwa kuwaingizia falsafa mpya kwa ajili ya kujiandaa na maisha mapya. Kadri walivyopata wenza wanaowafaa, ndivyo mmoja baada ya mwingine aliolewa. Kwa hiyo Shamima na rafiki zake hao kila mmoja alipata mume. Kadiza aliripotiwa kuwa alikufa miaka miwili iliyopita kutokana na shambulio la anga lililfanyika katika ngome ya Raqqa. Niliomba kuolewa na mpiganaji anayezungumza Kiingereza mwenye umri wa kati ya miaka 20 na 25, alisema.Siku 10 baadaye, niliolewa na Mholanzi mwenye umri wa miaka 27 ambaye alisilimu. Katika mahojiano, Shamina alisema watoto wake wawili walikufa kutokana na matatizo yaliyochangiwa na utapiamlo pamoja na ukosefu wa dawa katika ukanda huo wa vita. Kutokana na kikundi hicho kuendelea kushambuliwa, wanandoa hao wanaotegemea mtoto wa tatu, wanandoa hao walikimbia kutoka Baghuz ambayo ni ngome ya mwisho ya ISIS iliyoko Mashariki mwa Syria.Mumewe alijisalimisha kwa makundi ya wapiganaji wa serikali na sasa binti huyu ni miongoni mwa watu 39,000 walioko kwenye kambi ya wakimbizi ya al- Hawl iliyoko Kaskazini mwa Syria. Vikosi vya wanamgambo wa Kiarabu na Kikurdi vinavyopigania kidemokrasi nchini Syria SDF vikisaidiwa na Marekani, vinaamini kwamba wapiganaji wa ISIS wapatao 600 wameuliwa katika eneo la Baghouz, miongoni mwao wakiwa wapiganaji wa kigeni.Wakati waziri mwenye dhamana ya usalama akisema haiwezekani kuweka maisha ya Waingereza hatarini kwa kuruhusu binti huyo kurejea nchini, suala lingine ni kwamba serikali ya Uingereza haina maofisa wa ubalozi wanaoweza kumsaidia nchini Syria. Hata waziri anasema haiwezi kuweka rehani maisha ya maofisa hao kwa kuamuru wamsaidie binti huyo aliyeamua kujiunga na kikundi hatari.Katika kutafakari uwezekano wa binti huyo kurejea nchini, wapo wanaojiuliza kwamba, je, ikitokea akatoka kwenye kambi na kuvuka mpaka wa Uturuki, anaweza kuruhusiwa kupanda ndege hadi nyumbani? Jibu linakuwa ni hapana. Hawezi kusafiri kwa sababu hana nyaraka zozote kwa sababu wale wote walioingizwa katika kikundi cha ISIS, kiliwalazimisha kuwasilisha hati za kusafiria na nyingine zilichomwa moto kama ishara ya kuwafanya wawe watalii katika himaya yao.Kwa mujibu wa ripoti ya mwaka jana ya kituo kinachojihusisha ufuatiliaji wa masuala ya siasa kali ICSR zinasema zaidi ya raia 40,000 kutoka nchi 80 walikuwa wakijihusisha na makundi ya kigaidi IS katika Irak na Syria. Ripoti ya mwaka jana ya Bunge la Ulaya inasema takribani raia 5,000 waliondoka nchini kwenda kujiunga na makundi hayo Irak na Syria na kati yao, takribani watu 1,200 walirudi. Makala haya yametafsiriwa na kuandaliwa kutoka sehemu kubwa ya habari iliyochapishwa katika mtandao na Shirika la Utangazaji la Uingereza BBC.  <topic>: kitaifa 